Anders Jonas Ångström
Anders Jonas Ångström var en svensk fysiker og astronom. Han var professor ved Uppsala universitet i årene 1858-1874.
Sammen med G.R. Kirchhoff regnes Ångström for grundlægger af spektralanalysen. I 1853 opdagede han, at spektret fra en elektrisk gnist indeholder linjer fra både elektrodemetallet og gassen, hvorigennem gnisten passerer. Han forudsagde, at en opvarmet gas udsender stråling med samme bølgelængder som dem, den absorberer, hvilket blev bekræftet eksperimentelt af Kirchhoff i 1859. Gennem analyse af solspektret opdagede Ångström tilstedeværelsen af hydrogen i Solens atmosfære. Han bestemte bølgelængder for ca. 1000 Fraunhoferske linjer (se Solen) og udtrykte dem i den enhed, der nu er kendt som ångstrøm. Som den første undersøgte han også nordlysets spektrum i 1867.